Linkse groepe oorspeel hand met Kavanaugh-bevestigingBrett Kavanaugh gedurende ŉ verhoor van die senaat-regbankkomitee in Washington D.C., VSA op 5 September. Foto: Bloomberg Photo/Aaron P. Bernstein. Brett Kavanaugh is die afgelope naweek deur die Amerikaanse senaat bevestig as die 114de regter van die Amerikaanse hooggeregshof. Kavanaugh is bevestig met vyftig teen agt en veertig stemme, die kleinste meerderheid sedert die bevestiging van Stanley Matthews in 1881. Dit is nie net die twee stemme-meerderheid wat Kavanaugh se bevestiging omstrede maak nie, maar ook die chaos en selfs geweld wat oor die afgelope twee weke in die Amerikaanse hoofstad uitgebreek het. Kavanaugh is ’n ervare en bekende regter in Amerika. Hy het tot met sy onlangse benoeming vir die hooggeregshof as ’n appèlregter gedien. Kavanaugh het sy graad in Amerikaanse geskiedenis cum laude aan die Yale-universiteit verwerf en het hom daarna by die Yale-regsfakulteit in die regte bekwaam. Sy onlangse nominasie deur president Donald Trump om die vakante pos wat met die aftrede van regter Anthony Kennedy gelaat is, te vul, was van die staanspoor af in omstredenheid gehul omdat Kennedy ’n swaaistem in die hof was. Kavanaugh het ’n konserwatiewe rekord en sou hy bevestig word, sou die hof vyf konserwatiewe en vier liberale regters hê. Nadat senators van die regspaneel hom aan die begin van September in ’n openbare verhoor ondervra het, was dit duidelik dat Kavanaugh ’n baie slim en ervare regter is wat die Amerikaanse grondwet deur sy uitsprake eerbiedig en in stand hou. Kort ná die verhoor het dit egter aan die lig gekom dat ’n vrou, wat tans professor in sielkunde in Kalifornië is, in Julie vanjaar aan die Washington Post-koerant beweer het dat Kavanaugh haar in die vroeë 1980’s, toe hulle albei op hoërskool was, tydens ’n partytjie aangeval het. Sy het beweer dat hy haar wou verkrag en dat sy vir haar lewe gevrees het. Sy het egter daarin geslaag om te ontsnap. Sedert die beweerde insident het sy dit egter nog nooit êrens aangemeld nie en geen ooggetuies kon albei partye se teenwoordigheid by die partytjie onthou nie. Sedert hierdie bewerings op 12 September bekend geword het, het totale chaos uitgebreek. Nog soortgelyke beskuldigings is teen Kavanaugh gemaak en linkse politieke groepe het geëis dat sy nominasie teruggetrek word. Groot betogings het in Washington uitgebreek en sommige senators moes voltydse polisiebegeleiding kry. Die Federale Buro van Ondersoek (FBI) is deur president Donald Trump opdrag gegee om ’n verdere ondersoek na die bewerings teen Kavanaugh te maak. Dit is belangrik om te besef dat die FBI oor die afgelope paar jaar ses soortgelyke ondersoeke gedoen het omdat Kavanaugh voorheen vir ses ander posisies in die Amerikaanse staatsdiens bevestig is. Verlede week se ondersoek deur die FBI kon geen getuienis vind wat die bewerings teen Kavanaugh staaf nie. Dat die gebeure van die afgelope paar weke sonder twyfel ’n klad plaas op die geloofwaardigheid van die Amerikaanse politieke stelsel, kan nie betwyfel word nie. Die gematigde senator, Susan Collins van die deelstaat, Maine in die verre noordooste van die VSA, het Saterdag in ’n toespraak van meer as veertig minute sterk kritiek teen die Demokrate en linkse politieke groepe wat Kavanaugh se nominasie in ’n sirkus laat ontaard het, uitgespreek. Collins se kalm, billike benadering is die regte een. Linkse groepe het hul hand oorspeel en daardeur die Amerikaanse politiek nog meer gepolariseer.